
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētājs Edgars Puriņš
Komisijas locekļi Andrejs Vanags kā patērētāju interešu pārstāvis un Māris Vovks kā komersantu interešu pārstāvis izskatīja strīdu starp patērētāju un sabiedrību saistībā ar preces kvalitāti.

No lietas materiāliem izriet, ka patērētājs 2025. gada 3. oktobrī sabiedrības veikalā iegādājās hokeja nūju CCM S24 Trigger 9 PRO Senior Left 70 P90TM, kas bija paredzēta patērētāja 14 gadus vecā dēla lietošanai. Aptuveni pēc 40–45 dienām tika konstatēta plaisa nūjas lāpstiņā, un 2025. gada 23. novembrī patērētājs vērsās sabiedrībā ar lūgumu nomainīt bojāto preci. 2025. gada 27. novembrī sabiedrība sniedza atteikumu, norādot, ka nūjā nav konstatēts ražotāja defekts un tā atbilst kvalitātes standartiem. Patērētājs nepiekrīt atteikumam un lūdz Komisiju uzlikt par pienākumu sabiedrībai samainīt nūju pret jaunu.

Sabiedrība lietā ir sniegusi skaidrojumu, norādot, ka 2025. gada 25. novembrī tā nosūtīja ražotājam CCM hockey AB potenciālo pretenziju par konkrēto nūju, pievienojot fotogrāfijas. No ražotāja sniegtās informācijas izriet, ka tas nav konstatējis materiālas problēmas, kas varētu izraisīt lāpstiņas bojājumu, un norādījis, ka nūja gandrīz divu mēnešu lietošanas laikā bijusi pakļauta fiziskām situācijām, kas var bojāt kompozītmateriālu, tādēļ bojājums esot saistāms ar lietošanas apstākļiem un pretenzija nav akceptējama. Pamatojoties uz ražotāja atzinumu un preces izvērtējumu, sabiedrība noraidīja patērētāja pretenziju, piedāvājot 20 % atlaidi jaunas nūjas iegādei.

Komisija, izvērtējot lietā esošos apstākļus, secina, ka lietā nav iesniegti pierādījumi, kas apstiprinātu, ka konstatētais bojājums būtu saistīts ar ražošanas defektu vai neatbilstību līguma noteikumiem preces piegādes brīdī. Sabiedrība ir iesniegusi ražotāja atzinumu, kurā norādīts, ka nav konstatētas materiālas problēmas, un bojājums ir saistāms ar lietošanas apstākļiem, nevis ražošanas procesu. 

Komisija skaidro, ka saskaņā ar Patērētāju tiesību aizsardzības likuma (turpmāk – PTAL) 13. panta pirmo un otro daļu pārdevējam ir pienākums nodrošināt preces atbilstību līguma noteikumiem, kā arī pārdevējs ir atbildīgs par jebkuru neatbilstību, kas pastāvējusi preces piegādes brīdī un atklājas divu gadu laikā no piegādes dienas. Tā kā neatbilstība atklājusies gada laikā, uzskatāms, ka tā varēja pastāvēt piegādes brīdī, ja vien pārdevējs nepierāda pretējo.

Izvērtējot lietas materiālos esošās fotogrāfijas, Komisija secina, ka nūjas lāpstiņas bojājumu raksturs liecina par nesamērīgi stipru ārēju mehānisku iedarbību lietošanas laikā, bet ne par ražošanas defektu, lai būtu bijis pamats uzskatīt, ka prece būtu bijusi līguma noteikumiem neatbilstoša jau tās piegādes brīdī.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo un otro daļu, 
nolemj:
noraidīt patērētāja prasību.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.

Šis dokuments ir parakstīts ar drošu elektronisko parakstu un satur laika zīmogu.

